การรถไฟแห่งประเทศไทย ร่วมจัดนิทรรศการ “ดินหัวใจของเกษตร ใต้ร่มพระบารมี” และเปิดเดินขบวนรถจักรไอน้ำเฉลิมพระเกียรติ
การรถไฟแห่งประเทศไทย ร่วมจัดนิทรรศการ “ดินหัวใจของเกษตร ใต้ร่มพระบารมี” และเปิดเดินขบวนรถจักรไอน้ำเฉลิมพระเกียรติ เนื่องในวันคล้ายวันพระราชสมภพพระบาทสมเด็จพระปรมินทรมหาภูมิพลอดุลยเดช บรมนาถบพิตร 5 ธันวาคม ณ สถานีกรุงเทพ

นางสิริมา หิรัญเจริญเวช รองผู้ว่าการรถไฟแห่งประเทศไทย หรือ รฟท. เป็นประธานในพิธีปล่อยขบวนรถจักรไอน้ำ เส้นทางกรุงเทพ – ฉะเชิงเทรา –กรุงเทพ และนิทรรศการ “ดินหัวใจของเกษตร ใต้ร่มพระบารมี” เพื่อเฉลิมพระเกียรติเนื่องในวันคล้ายวันพระราชสมภพของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่สถานีรถไฟกรุงเทพหรือหัวลำโพง

เนื่องในวันที่ 5 ธันวาคมของทุกปี รัฐบาลประกาศให้เป็นวันคล้ายวันพระราชสมภพของพระบาทสมเด็จพระปรมินทรมหาภูมิพลอดุลยเดช บรมนาถบพิตร วันชาติและวันพ่อแห่งชาติ อีกทั้งองค์การสหประชาชาติ ยังมีมติเมื่อวันที่ 20 ธันวาคม 2556 ประกาศรับรองให้วันที่ 5 ธันวาคม ซึ่งเป็นวันคล้ายวันพระราชสมภพ เป็นวันดินโลก World Soil Day เพื่อเป็นการรำลึก เชิดชูพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช ในการจัดการเรื่องดินซึ่งเป็นหัวใจของการพัฒนาด้านการเกษตรของประเทศ การรถไฟแห่งประเทศไทย ได้จัดนิทรรศการ “ดินหัวใจของเกษตร ใต้ร่มพระบารมี” ณ สถานีกรุงเทพ พร้อมกับได้ดำเนินโครงการต้นแบบ สถานี/ซุ้มสวยงาม พืชผักกินได้ ตามแผนปฏิบัติการป้องกันและปราบปรามการทุจริตประพฤติมิชอบของการรถไฟแห่งประเทศไทย โดยนำหลักปรัชญาเศรษฐกิจพอเพียงมาส่งเสริมให้พนักงานประจำสถานีรถไฟ/ซุ้มกั้นถนน ใช้เวลาว่างจากการปฏิบัติหน้าที่ให้เป็นประโยชน์ ด้วยการปลูกพืชผักต่างๆ ไว้ที่สถานีซุ้มเครื่องกั้นถนน มาบริโภคเพื่อลดภาระค่าใช้จ่าย ซึ่งภายในงานดังกล่าวยังได้นำผลผลิตพืชผักจากโครงการดังกล่าวนำมาแจกจ่ายให้ผู้โดยสารและประชาชน ที่เข้าชมนิทรรศการภายในสถานีกรุงเทพเพื่อปลูกจิตสำนึกให้ประชาชนร่วมกันอนุรักษ์ดินและน้ำ

และเป็นประจำทุกปีการรถไฟจัดเดินขบวนรถจักรไอน้ำเฉลิมพระเกียรติเนื่องในโอกาสคล้ายวันพระราชสมภพ พระบาทสมเด็จพระปรมินทรมหาภูมิพลอดุลยเดช เส้นทางสายประวัติศาสตร์ “กรุงเทพ–ฉะเชิงเทรา-กรุงเทพ” โดยใช้หัวรถจักรไอน้ำนำขบวนรถไฟพาผู้โดยสารเยี่ยมชมเส้นทางสำคัญในจังหวัดฉะเชิงเทรา เพื่อเป็นการเฉลิมพระเกียรติ ตลอดจนสนับสนุนการท่องเที่ยวในพื้นที่ กระจายรายได้สู่ประชาชนในท้องถิ่นอย่างยั่งยืน